Virallinen lehti nro C 158 , 25/05/1998 s. 0188



KIRJALLINEN KYSYMYS E-3768/97 komissiolle esittäjä(t): Cristiana Muscardini (NI), Amedeo Amadeo (NI) ja Marco Cellai (NI) (21. marraskuuta 1997) Aihe: Pedofiliatapaukset Brysselissä On esitetty epäilyjä Clovis-lastentarhassa tapahtuneista vakavista pedofiliatapauksista, joita on tullut ilmi parhaillaan suoritettavissa tutkimuksissa. Lastentarhan hallinnosta vastaa italialainen yhdistys ja tarhassa on hoidossa EU:n virkamiesten lapsia. Pyydän, että komissio huolehtii siitä, että kaikki tapaukseen liittyvät vakavat tosiseikat selvitetään, koska jos epäilykset vahvistetaan aiheellisiksi, ne tulevat vahingoittamaan kaikkien yhteisön toimielinten mainetta ja kuvaa yleisön silmissä. Pyydän, että komissio - ryhtyy toimenpiteisiin Clovis-lastentarhaa hallinnoivaa yhdistystä kohtaan ja vaatii sitä välittömästi pidättämään työtehtävistään tapauksiin osallisina olleet henkilöt, - nopeuttaa meneillään olevia tutkimuksia ja selvittää, onko mahdollisesti olemassa pedofiilisen aineiston vakiintunutta kansainvälistä välitystoimintaa, - keskeyttää kaiken yhteistyön Clovis-lastentarhaa hallinnoivan yhdistyksen kanssa, kunnes tosiasiat ja vastuusuhteet on selvitetty ja tutkimukset saatettu päätökseen. Komission jäsenen Erkki Liikasen komission puolesta antama vastaus (18. joulukuuta 1997) Viime viikkoina eräissä lehdissä on laajasti käsitelty epäiltyjä pedofiliatapauksia lastentarhassa, jossa on hoidossa EU:n virkamiesten lapsia. Tapauksen alusta asti komissio on pyrkinyt toimimaan asianomaisten lasten ja vanhempien edun mukaisesti. Kyseisenlaisten tapausten tutkiminen ei kuulu komission vaan Belgian viranomaisten toimivaltaan. Brysselin yleinen syyttäjävirasto on hoitanut tapauksen tutkimista kesäkuusta 1997 lähtien. Komissio on aina tehnyt voitavansa auttaakseen oikeusviranomaisia heidän tutkimuksissaan ja päästi heidät lastentarharakennukseen heti saatuaan asiaa koskevan pyynnön. Komissio myös pyysi tutkintatuomaria toimittamaan sille kaikki mahdolliset tiedot. Brysselin yleinen syyttäjävirasto vahvisti 14. joulukuuta 1997 pidetyssä lehdistötilaisuudessa komission tehneen hyvää yhteistyötä. Se muistutti, että tutkimus on tarpeen pitää luottamuksellisena, jotta käynnissä olevia tutkimuksia ei vaarannettaisi ja jotta vanhempien aiheellista huolta lastensa suojelemisesta kunnioitettaisiin. Komissio on vahvistanut Clovis-lastentarhaa kesäkuussa 1995 allekirjoitetun sopimuksen mukaisesti hoitavan yhdistyksen palkkaaman henkilöstön laadun tarkkailua. Tutkimuksen tulosta odotettaessa komissio on pyytänyt lastentarhan johtoa ryhtymään toimivaltaansa kuuluviin, toteutettavissa oleviin toimenpiteisiin lasten suojelemiseksi. Lastentarhan hallinnosta vastaavan yhtiön sopimuksen keskeyttämistä, joka merkitsisi myös Clovis-lastentarhan toiminnan keskeyttämistä, vaikkakin tilapäisesti, on tutkittava huolellisesti. Koska toimivaltaiset oikeusviranomaiset eivät ole vahvistaneet mahdollista syyllisyyttä, kysymystä olisi käsiteltävä suhteessa niiden lasten turvallisuuteen, joita edelleen hoidetaan päiväkodissa. Komissio ei toistaiseksi ole saanut mitään merkkiä eikä pyyntöä tällaisesta keskeyttämisestä sen enempää vanhempainyhdistysten kuin Belgian oikeusviranomaistenkaan taholta, joille se välitti vanhempien huolen.